Volem una sanitat pública i de qualitat, per això no permetrem que continuï el desmantellament i la pèrdua de prestigi del sistema sanitari públic del què som titulars.

La pandèmia ha demostrat la necessitat d’un sistema sanitari fort, proper i al servei de la comunitat. Esperàvem un compromís efectiu dels responsables que aparentment es mostraven disposats a reforçar el sistema, “preocupats” pel deteriorament que detectaven. No ha estat així, la nova normalitat no preveu millorar res. La nova normalitat promou la **desmotivació creixent dels professionals**, un **creixement molt important de les assegurances privades** i que **els usuaris abandonem la lluita**, podríem dir quasi ancestral, per un sistema públic de salut de qualitat al què tenim dret i que no permetrem ens robin.

Els veïns i veïnes de Barcelona no ens quedarem com a espectadors davant l’enèsim intent de desmantellar el sistema sanitari públic. No consentirem que el responsable de Salut admeti que hi ha hagut un augment de l’assegurament privat, passant d’un 25% al 32% en els últims quatre anys a Catalunya, i no posi els mitjans necessaris per garantir que la població sigui atesa com es mereix, com és la seva obligació.

Davant dels problemes més greus detectats a l’Atenció Primària, **exigim set mesures concretes** que haurien de dur-se a terme de forma immediata:

**Augment del pressupost**

S’ha d’augmentar el pressupost destinat a sanitat, sobretot a l’Atenció Primària, amb un mínim del 25% del total que s’ha de dedicar a les activitats que li són pròpies, a l’atenció propera de la comunitat. Aquest pressupost, l’ha d'acompanyar un pla d´enfortiment i consolidació de l'AP amb criteris integradors per tal de poder revertir al màxim el fraccionament de serveis.

**Increment de les plantilles**

Increment de plantilles de totes les categories professionals per poder atendre la població assignada en tot el que especifica la cartera de serveis, incloent pediatria, atenció en el domicili i a les persones que viuen en residències, tant en moments puntuals com al final de la vida.

**Millora de l'accessibilitat i presencialitat als centres**

S'han reduït molt les visites presencials, que en molts centres no arriben al 50%. És necessari millorar l’accessibilitat i la presencialitat als centres d’Atenció Primària per permetre el desenvolupament de l’atenció comunitària i la prevenció. S’ha de restablir la relació professional-usuari. S'ha d'erradicar la imatge lamentable de les cues al carrer.

**Ús racional de les noves tecnologies**

S'està fent un ús excessiu d'atenció telefònica i telemàtica. Exigim es faci un ús racional de les noves tecnologies, utilitzant-les en casos puntuals, promocionant la relació personal i l’empatia usuaris-serveis. És imprescindible treballar per minimitzar l'escletxa digital que afecta els més vulnerables.

**Garantir uns espais físics adequats per als centres**

La majoria dels centres d'Atenció Primària de la ciutat no reuneixen les característiques físiques necessàries. S’han de garantir uns espais físics adequats a les necessitats. Cal la revisió de tots els centres, millorant els seus espais i accelerant la construcció de nous centres on hagin quedat obsolets o insuficients, planificant-los atenent les noves necessitats.

**Acabar amb la fragmentació i la disgregació de serveis**

S’ha d’acabar amb la fragmentació i disgregació de la cartera de serveis d’Atenció Primària (pediatria, ASSIR, PADES, EAR, ESIC, odontologia, podologia, etc.), que les fan poc accessibles. La fragmentació i les llistes d’espera per accedir a moltes especialitats promouen l’assegurament privat.

**Creació de Consells de participació a tots els centres**

És inajornable la creació de Consells de participació en tots els centres de salut per incidir i col·laborar en la millora del seu funcionament. L'Administració està negant als usuaris el dret a la participació en la governança dels centres.

Fem de nou una crida als veïns i veïnes de la ciutat per no permetre als teòrics gestors públics que fomentin empreses privades i per defensar un sistema públic de salut que ha de continuar servint per millorar la vida de les persones.